Արտաքին ծանծաղուտներ (հեռուստասերիալ)

**«Արտաքին ծանծաղուտներ»** (), ամերիկյան արկածային, առեղծվածային, դեռահասների մասին պատմող դրամատիկական հեռուստասերիալ՝  ստեղծված Ջոշ Փեյթի, Ջոնաս Փեյթի, Շենոն Բըրքի կողմից և ներկայացված Նեթֆլիքս հարթակում 2020 թվականի ապրիլի 15-ին: Սերիալի իրադարձությունները տեղի են ունենում Հյուսիսային Կարոլինայի Արտաքին Ծանծաղուտներ կոչվող համայնքում և պատմում են երկու դեռահաս խմբերի միջև հակամարտության մասին, որոնք որոնում են կորած գանձ։

2021 թվականի հունիսին հայտարարվել է սերիալի երրորդ եթերաշրջանի մասին, որի պրեմիերան տեղի է ունեցել 2023 թվականի փետրվարի 23-ին: Նույն ժամանակահատվածում՝ երրորդ եթերաշրջանի պրեմիերայից առաջ, պաշտոնական տեղեկատվություն է տարածվել նաև սերիալի չորրորդ եթերաշրջան ունենալու մասին։

## Նախադրյալներ
«Արտաքին ծանծաղուտներ» սերիալի գործողությունները տեղի են ունենում Հյուսիսային Կարոլինայի Արտաքին Ծանծաղուտներ կոչվող ափամերձ շրջանում, որտեղ գոյություն ունի սոցիալական խորը բաժանում հարուստ եթերաշրջանային բնակիչների և աշխատավոր դասակարգի տեղացիների միջև։ Նրանք համապատասխանաբար կոչվում են «Քուք»-եր և «Փոգ»-եր։ Սերիալի իրադարձությունները պտտվում են մի խումբ «Փոգ» դեռահասների շուրջ, որոնք որոշում են պարզել, թե ինչ է պատահել խմբի առաջնորդ Ջոն Բ-ի անհետացած հոր հետ։ Որոնումների ընթացքում նրանք հայտնաբերում են լեգենդար գանձ, որն էլ հենց կապված է Ջոն Բ-ի հոր անհետացման հետ։

Օրենքից և «Figure Eight» կղզու հարուստ «Քուք»-երի խմբից հետապնդված «Փոգ»-երը փորձում են հաղթահարել սիրո, պայքարի, ընկերության և գումարի հետ կապված խոչընդոտները։

## Դերերում
### Գլխավոր
* Չեյս Սթոքս՝ Ջոն Բ Ռութլիջի դերում, «Փոգ» խմբի առաջնորդը, որն առաջին եթերաշրջանի սկզբում սիրային հարաբերություն է ձևավորում Սառա Քեմերոնի հետ: Նրա հայրն անհետացել է, ուստի նա որոշում է որոնել «Ռոյալ Մերչենթ» նավի ոսկին, որը նրա հայրը փորձում էր գտնել անհետանալուց առաջ: Նա իր ընկերներին և ընկերուհուն ներգրավում է ոսկու որոնումների մեջ:
* Մադլին Քլայն՝ Սառա Քեմերոնի դերում, Վորդ Քեմերոնի դուստրը: Նա առաջին եթերաշրջանի սկզբում ձևավորում է սիրային հարաբերություններ Ջոն Բ Ռութլիջի հետ: Նրան շատերը անվանում են «Քուքերի արքայադուստր», սակայն նրա ապստամբ կողմը հաճախ մերժում է այդ կյանքը և կապվում «Փոգերի» հետ:
* Մեդիսոն Բեյլի՝ Քիարա (Քի) Կարրերայի դերում, հաջողակ ռեստորանատիրոջ դուստր, որն ընկերություն է անում «Փոգերի» հետ: Նա «Քուք» է, քանի որ սերում է հարուստ ընտանիքից, սակայն նրան մերժում են իր «Փոգերի» հետ կապի պատճառով: Նա սիրային հարաբերություններ է սկսում իր լավագույն ընկերներից մեկի՝ Ջեյջեյ Մեյբենկի հետ:
* Ջոնաթան Դեյվիս՝ Փոփ Հեյվարդի դերում, «Փոգերի» ուղեղը: Քլեոյի «Փոգերին» միանալուց հետո Փոփը մտերիմ հարաբերություններ է ձևավորում նրա հետ, ինչը հետագայում վերածվում է սիրային հարաբերության:
* Ռյուդի Փենքոու՝ Ջեյջեյ Մեյբենկի դերում, Ջոն Բ-ի անհավասարակշիռ, բայց միևնույն ժամանակ հավատարիմ ու լավագույն ընկերը երրորդ դասարանից, որը տառապում է հոր կողմից իրականացվող բռնությունից: Նա սիրային հարաբերություն է սկսում իր լավագույն ընկերներից մեկի՝ Քիարա Կարրերայի հետ:
* Օսթին Նորթ՝ Թոփեր Թորնթոնի դերում, Սառայի նախկին ընկերն ու մեկը այն «Քուքերից», որն ատում է «Փոգերին»:
* Չարլզ Էսթին՝ Վորդ Քեմերոնի դերում, Սառայի, Ուիզիի և Ռեյֆի հայրը, հարուստ գործարար, որն ապրում է Արտաքին ծանծաղուտների առավել հարուստ մասում՝ «Figure Eight» կղզում։
* Դրյու Սթարքի՝ Ռեյֆ Քեմերոնի դերում, Ուիզիի և Սառայի մեծ եղբայրը, որը թմրամոլ է և ունի նյարդային խնդիրներ: Նա սպանում է Շերիֆ Փիթերկինին:
* Կարլասիա Գրանտ՝ Քլեոյի դերում, կապիտան Թերենսի բեռնանավի անձնակազմի անդամ Նասաուից, որն ընկերանում է Սառայի և Ջոն Բ-ի հետ և հետագայում դառնում խմբի անդամ՝ ձևավորելով մտերին հարաբերություններ Փոփ Հեյվարդի հետ, ինչը հետագայում վերածվում է սիրային հարաբերության:

### Երկրորդական
* Ադինա Փորթեր՝ շերիֆ Փիթերկինի դերում (եթերաշրջան 1), Քիլդեր շրջանի տեղական շերիֆը
* Քալեն Մոս՝ տեղակալ Շուպի դերում, կասկածելի ոստիկան, որը փորձում է փրկել իր պատիվը՝ Վորդին ձերբակալելով
* Ջուլիա Անտոնելլի՝ Ուիզի Քեմերոնի դերում, Սառայի և Ռեյֆի կրտսեր քույրը, որը հաճախ օգնում է Սառային
* Քերոլայն Արապոգլու՝ Ռոուզի դերում, Քեմերոնների խորթ մայրը և Վորդի կինը
* Է. Ռոջեր Միտչել՝ Հեյվարդի դերում, Փոփի հայրը, տեղական գործարար
* Սիսի Կաստիլյո՝ Լանա Գրաբսի դերում (եթերաշրջան 1), Սկուտեր Գրաբսի այրին, որը սպանվել է Ագաթա փոթորկի ժամանակ
* Շել Ռամոս՝ տեղակալ Պլամբի դերում (եթերաշրջան 1-2), ոստիկան, որն աշխատում է շերիֆ Փիթերկինի և տեղակալ Շուպի հետ
* Բրայան Ստափֆ՝ Կրուզի դերում (եթերաշրջան 1)
* Դեիոն Սմիթ՝ Քելսիի դերում, Ռեյֆի և Թոփերի ընկերը 
* Մարլանդ Բյորք՝ Մայք Կարրերայի դերում, Քիի հայրը, որը նախկինում եղել է «Փոգ», սակայն դարձել է «Քուք»՝ Քիի մոր հետ ամուսնանալուց հետո
* Նիկոլաս Սիրիլլո՝ Բարրիի դերում, Ռեյֆի թմրամիջոցների մատակարարը և լոմբարդի սեփականատերը
* Չարլզ Հալֆորդ՝ Ջոն Ավագի դերում (եթերաշրջան 1-3), Ջոն Բ-ի ենթադրյալ մահացած հայրը
* Գարի Ուիքս՝ Լյուկի դերում (եթերաշրջան 1-2), Ջեյջեյի բռնարար, թմրամոլ և ալկոհոլիկ հայրը
* Մերի Ռեյչել Քուին՝ բժիշկ Թորնթոնի դերում
* Սամանթա Սոուլ՝ Աննա Կարրերայի դերում, Քիի մայրը, որն անհանգստանում է Քիի «Փոգերի» հետ կապի պատճառով
* Ադամ Դոնահյու՝ գործակալ Բրաչերի դերում (եթերաշրջան 1-2), ով հետաքննում է սպանությունները
* Թերենս Ռոզմոր՝ կապիտան Թերենսի դերում (եթերաշրջան 1-2), բեռնանավի կապիտանը, ով ուղարկում է Ջոն Բ-ին և Սառային Նասաու, երբ նրանց նավը շրջվում է
* Էլիզաբեթ Միտչել՝ Կառլա Լիմբրեյի դերում (եթերաշրջան 2-ից սկսած) Վորդի նախկին գործընկերը «Royal Merchant» նավի որոնումներում
* Ջեսի Ս. Բոյդ՝ Ռենֆիլդի դերում (եթերաշրջան 2), Լիմբրեյի կրտսեր եղբայրը, որն օգնում է նրան
* Էնդի ՄաքՔուին՝ Կառլոս Սինգի դերում (եթերաշրջան 3), դաժան Կարիբյան մարդ, որը տարված է [Էլդորադո]յի գանձի որոնումներով
* Լու Ֆերրիգնո կրտսեր՝ Ռայանի դերում (եթերաշրջան 3), Կառլոսի աջ ձեռքը
* Ֆիոնա Պալոմո՝ Սոֆյայի դերում (եթերաշրջան 3), «Փոգ», որը ցանկանում է դառնալ «Քուք» և ձևավորում է մտերիմ հարաբերություններ Ռեյֆի հետ

== Էպիզոդներ ==


== Ստեղծում ==
=== Զարգացում ===
2019 թվականի մայիսի 3-ին հայտարարվել է, որ [Նեթֆլիքսը հաստատել է սերիալի ստեղծումը և պատվիրել առաջին եթերաշրջանը՝ բաղկացած տասը սերիայից: Սերիալի գլխավոր պրոդյուսերներն են Ջոշ Փեյթը, Ջոնաս Փեյթը և Շենոն Բըրքը: 2020 թվականի հուլիսի 24-ին Նեթֆլիքսը հաստատել է նաև երկրորդ եթերաշրջանի արտադրությունը: 2021 թվականի դեկտեմբերի 7-ին սերիալը վերականգնվել է և հաստատվել երրորդ եթերաշրջանի ստեղծումը: 2023 թվականի փետրվարի 18-ին, երրորդ եթերաշրջանի պրեմիերային նախորդող օրերին, Նեթֆլիքսը հաստատել է սերիալի չորրորդ եթերաշրջանի արտադրությունը։

### Դերասանական կազմ
Սերիալի ստեղծման նախնական հայտարարության հետ մեկտեղ հայտնի է դարձել, որ Չեյս Սթոքսը, Մադլին Քլայնը, Մեդիսոն Բեյլին, Ջոնաթան Դեյվիսը, Ռյուդի Փենքոուն, Չարլզ Էսթինը, Օսթին Նորթը և Դրյու Սթարքին նկարահանվելու են գլխավոր դերերում: 2019 թվականի հուլիսի 2-ին Քերոլայն Արապոգլուն միացավ դերասանական կազմին՝ կրկնվող դերում: 2020 թվականի հոկտեմբերի 22-ին Էլիզաբեթ Միտչելն ընտրվել է կրկնվող դերում՝ երկրորդ եթերաշրջանում նկարահանվելու համար: Իսկ 2021 թվականի ապրիլի 15-ին Կարլասիա Գրանտը միացել է դերասանական կազմին՝ որպես երկրորդ եթերաշրջանի երկրորդական դերասան: Այնուամենայնիվ, երրորդ եթերաշրջանի դերասանական կազմի թարմացման ժամանակ Գրանտը դարձել է սերիալի հիմնական անդամ: 2022 թվականի հունիսի 23-ին Էնդի ՄաքՔուինը, Ֆիոնա Պալոմոն և Լու Ֆերրիգնո Կրտսերը ընտրվել են երրորդ եթերաշրջանի անհայտ դերում: 2022 թվականի հուլիսի 5-ին Չարլսթոն քաղաքի մոտակայքում  մեքենայի վրաերթի արդյունքում մահացել է Սթոքսի կրկնօրինակող Ալեքսանդր (էյջեյ) Ջենինգսը: 2024 թվականի փետրվարի 29-ին հայտարարվել է, որ Պոլիաննա ՄքԻնտոշը, Ջ. Էնթոնի Քրեյնը, Բրիանա Բրաունը, Ռիգո Սանչեսը և Միա Չալիսը ընտրվել են սերիալի չորրորդ եթերաշրջանի կրկնվող դերերում նկարահանվելու համար.

### Նկարահանումներ
Սերիալի համահեղինակ Ջոնաս Փեյթը ի սկզբանե պատկերացնում էր նկարահանումները  Հյուսիսային Կարոլինայի Վիլմինգթոն քաղաքում, սակայն Նեթֆլիքսը որոշել է չնկարահանել շոուն այնտեղ՝ նահանգի օրենսդրության պատճառով։ Առաջին եթերաշրջանի հիմնական նկարահանումները սկսվել են 2019 թվականի մայիսի 1-ին Հարավային Կարոլինայի Չարլսթոն քաղաքում (ներառյալ Ջեյմս,  Ջոնս, Կիավա կղզիները, ինչպես նաև  Մորիս և Հանթինգ կղզիների փարոսները։ Երկրորդ եթերաշրջանի նկարահանումները սկսվել են 2020 թվականի օգոստոսի 31-ին և ավարտվել են 2021 թվականի ապրիլի 2-ին։ Երրորդ եթերաշրջանի նկարահանումները սկսվել են 2022 թվականի փետրվարի 15-ին և ավարտվել 2022 թվականի սեպտեմբերի 17-ին։ Չորրորդ եթերաշրջանի նկարահանումները սկսվել են 2023 թվականի հունիսի 17-ին։ Նկարահանման վայրերի մեջ է նաև Վիլմինգթոն քաղաքի  տարածքը (առաջին անգամ սերիալի պատմության մեջ)։ 2023 թվականի հուլիսի 14-ին հաջորդող շաբաթվա ընթացքում նկարահանումները դադարեցվել են  «SAG-AFTRA» գործադուլի մեկնարկի պատճառով։ Սերիալի արտադրությունը վերսկսվել է Հյուսիսային Կարոլինայում 2023 թվականի նոյեմբերի 20-ին։ 2024 թվականի փետրվարին սերիալը մեկ ամիս շարունակ նկարահանել է Մարոկկոյում (ներառյալ Էս Սուվեյրա և Ուարզազատե քաղաքները)։ Չորրորդ եթերաշրջանի նկարահանումները ավարտվել են 2024 թվականի հունիսի 20-ին։

## Թողարկում
«Արտաքին ծանծաղուտներ» սերիալի առաջին եթերաշրջանի պրեմիերան կայացել է 2020 թվականի ապրիլի 15-ին, երկրորդ եթերաշրջանի պրեմիերան տեղի է ունեցել 2021 թվականի հուլիսի 30-ին, իսկ երրորդ եթերաշրջանի պրեմիերան՝ 2023 թվականի փետրվարի 23-ին էր: Չորրորդ եթերաշրջանը նախատեսվում է թողարկել 2024 թվականին։

## Ընդունում
### Քննադատների արձագանք
Սթիվ Գրինը «IndieWire»-ից սերիալի առաջին եթերաշրջանին տվել է B− գնահատական և գրել՝ «Սերիալի բախումներից մի քանիսը կոտրվում են սյուժեի ծանրության տակ, բայց երբ «Արտաքին ծանծաղուտներ»-ն իր մելոդրամային ճիշտ կետում է, բավականին զվարճալի է, որպեսզի «սյուժեի ծարավ» հանդիսատեսը հետևի սերիալի զարգացմանը»: «The Hollywood Reporter»-ից Դանիել Ֆեյնբերգը սերիալի առաջին եթերաշրջանը նկարագրել է որպես «գեղեցիկ մարդիկ, գեղեցիկ կինեմատոգրաֆիա, գեղեցիկ հիմարություն» և ասել է, որ սերիալը լի է կերպարներով և սյուժետային գծերով, որոնք կարող էին կարևոր լինել 13 սերիանոց եթերաշրջանում կամ երիտասարդների համար նախատեսված վեպում՝ նրանց ավելի շատ շնչելու տարածք ընձեռելով»:

«Rotten Tomatoes» վարկանշային կայքում առաջին եթերաշրջանը ունի 74% հավանության վարկանիշ՝ 23 ակնարկների հիման վրա (միջին գնահատականով 6.8/10): Կայքի քննադատների համատեղ կարծիքը հետևյալն է. «Արտաքին ծանծաղուտների-ի չափազանց մեծ մելոդրաման հավասարակշռված է արկածախնդրության ուժեղ զգացումով, ինչն անպայման կգրավի այն մարդկանց, ովքեր ցանկանում են բռնել ամառվա զգացողությունը»:

«Metacritic» վարկանշային կայքում հեռուստասերիալն ունի 100-ից 61 միջին միավոր՝ 9 ակնարկների հիման վրա, ինչը նշանակում է «ընդհանուր առմամբ բարենպաստ ակնարկներ» :

Երկրորդ եթերաշրջանը «Rotten Tomatoes»-ում ունի 86% հավանության վարկանիշ՝ 7 ակնարկների հիման վրա (միջին գնահատականով 6.7/10):

Երրորդ եթերաշրջանը «Rotten Tomatoes»-ում ունի 56% հավանության վարկանիշ՝ 9 ակնարկների հիման վրա (միջին գնահատականով 4.1/10):

### Դիտումներ
2021 թվականի օգոստոսի 2-ից 8-ը ընկած շաբաթվա ընթացքում «Արտաքին ծանծաղուտներ»-ը եղել է ամերիկյան «Նիլսեն» վարկանիշային աղյուսակի առաջին տեղում և հայտարարվել է, որ շոուն դիտվել է 2.1 միլիարդ րոպե 20 սերիաների ընթացքում: Հաջորդ շաբաթ սերիալը կրկին առաջին տեղում էր «Նիլսեն» վարկանիշային աղյուսակում՝ 1.16 միլիարդ րոպե ընդհանուր դիտումների քանակով 20 սերիաների համար:

### Իրավական հարցեր
2020 թվականի դեկտեմբերի 21-ին Հյուսիսային Կարոլինայի ուսուցիչ և հեղինակ Քևին Ուութենը դատական հայց է ներկայացրել Նեթֆլիքսի և «Արտաքին ծանծաղուտներ» սերիալի ստեղծողների դեմ՝ պնդելով, որ նրանք գողացել են իր «Փեննիվայզ․ Սև Մորուքի գանձի որսը» վեպի սյուժեն: Ուութենը պահանջում էր շարունակական հեղինակային վարձավճարներ և վնասների փոխհատուցում : Հայցն ի վերջո մերժվել է դաշնային դատավոր Թիմոթի Բատտենի կողմից՝ ի նպաստ Փեյթ եղբայրների և Բըրքի: Իր 25 էջանոց կարծիքում Բատտենը նշել է, որ Ուութենի վեպի և սերիալի սյուժեները կիսում են նմանություններ նավաբեկությունների և թաղված գանձերի հայտնաբերման թեմաների վերաբերյալ, սակայն կարծիք է հայտնել, որ սյուժեի և կերպարների էական տարբերությունները նշանակում են, որ երկու գործերի սյուժեները «այդպիսի բարձր մակարդակի աբստրակցիայով վերլուծելը կհանգեցնի նրան, որ յուրաքանչյուր գանձ որոնող գործ կհանգեցնի հեղինակային իրավունքի խախտման»:

### Մրցանակներ և նոմինացիաներ

## Ծանոթագրություններ

Կատեգորիա:Ամերիկյան արկածային հեռուստասերիալներ
Կատեգորիա:Ամերիկյան դրամա հեռուստասերիալներ
Կատեգորիա:Ամերիկյան հեռուստասերիալներ
Կատեգորիա:Արկածային հեռուստասերիալներ
Կատեգորիա:Նեթֆլիքսի բնօրինակ ծրագրեր